Kui mainitud heliloojad ja kollektiivid on tõepoolest maailmakuulsad, on meie muusikute seas ka neid, keda ärahellitatud publik veel ei tunne, kuid kes neid see-eest siiralt üllatada ja rõõmustada suudavad - nii võib nimetada vanamuusika ja  gregoriaani koraalidega tuntuks saanud Vox Clamantist, kelle 25. aprillil 2010 Moskva roomakatoliku kirikus toimunud kontsert suutis kuulajaskonda positiivselt jahmatada. Sel kontserdil esines ka organist Aare-Paul Lattik, kes on loonud omal käel suurepärase koostööpartnerite võrgustiku ning esineb kontsertturneega lausa Krasnojarskist Sotšini. Peterburis andis Eesti kultuuripäevade raames (27.-28. juuni 2009) vapustava kontserdi Pärnu Linnaorkester Jüri Alperteni juhatusel. Samuti on kuulajate südameid nii  Peterburis kui Jaroslavlis võitnud meeskoor Revalia oma karismaatilise dirigendi Hirvo Survaga. Eesti interpreetide tutvustamistöö on muidugi pidev, klassikalisemalt suunalt väärivad veel märkimist Eesti Moskva saatkonnas korraldatud kontserdid - näiteks Anto Pett ja Anne-Liis Poll ning nende maailmas unikaalne improvisatsiooniline mono-ooper kui ka metsosoprani, Covent Gardeni solisti Monika-Evelin Liivi armastatud vene helilooja Rahmaninovi kavaga kontsert.